দান্তে প্রভাবিত হয়েছিলেন প্রভাঁসীঁয় সাহিত্যে, এবং সম্ভ্রান্ত প্রেমধারণায়। চারণিক ত্র“বাদুর কবিদের প্রভাঁসীয় কথ্যভাষায় লেখা পদাবলি বিষয়ে জ্ঞানার্জন করেন তিনি। ফরাসি ভাষায়ও অধিকার ছিল তাঁর। তাঁর আরেক গুরু ছিলেন সুপণ্ডিত ও রাজপুরুষ ব্র“নেত্তো লাতিনি যিনি একসময় স্পেনে কাস্তিলেন দরবারে রাষ্ট্রদূত ছিলেন। সেখানে থাকাকালে মুর সভ্যতা ও আন্দালুস রচনা-বিষয়ে তিনি জ্ঞানার্জন করেন এবং তাঁর মাধ্যমেই হয়তো প্রেমের শরীরী ও আধ্যাত্মিকতা সম্পর্কে দান্তে অবহিত হন। প্লাতোনের সিম্পোজিয়াম-এ শরীরী সৌন্দর্য থেকে প্রেমের উৎপত্তিবিষয়ক ধারণা তাঁর নতুন জীবন রচনায়ও পরিলক্ষিত হয়। আমরা আগে উল্লেখ করেছি, তিনি বলেছেন, প্রেমকে তিনি দেহী, প্রেমিকাকে শরীরী, এমনকি মানুষের মতোই মনে করেন। শরীরী ভাবাতেই প্রেমিকাকে নিজের কথা ঠিকভাবে বোধগম্য করার আকাক্সক্ষাতে নিজ মাতৃভাষায় পদরচনার কথা তিনি বলেন, কারণ লাতিন কবিতা নারীদের কাছে দুর্বোধ্য ছিল আর তা দিয়ে আর যা-ই হোক প্রেমের কথা বলা যায় না। এবং পরে যখন তিনি পরিত্রাণের উপায় হিসেবে বেয়াত্রিচে নামক মাতৃমূর্তির আবিষ্কার করেন তখন প্রেমিক ও সুভদ্রা নারীর সম্পর্কের প্রকৃতিকে পরিবর্তন করে ফেলেন তিনি। বেয়াত্রিচে হলো প্রেম এবং মহানুভবতা। একাধারে আদর্শিক ও স্বর্গীয়। বেয়াত্রিচে প্রেমিকা থেকে পরিণত হন সাধ্বীতে। এটা আধুনিক নয়, যেহেতু তা স্বর্গীয়, তা মাতা মেরির প্রতীকী ব্যঞ্জনায় পরিণত। কারণ বেয়াত্রিচেকে বোঝাতে দান্তে ‘‘আমার নারী’’ শব্দটি ব্যবহার করতেন যা অবশেষে ‘‘আমার দেবী’’ বা ‘‘আমার ঈশ্বরী’’ হিসেবে দেখা দেয়।